Αρανχουέθ

Το Αρανχουέθ (ισπανικά: Aranjuez) είναι μία ισπανική πόλη και δήμος στο νότιο άκρο της Κοινότητας της Μαδρίτης, έδρα της Δικαστικής Αρχής του Αρανχουέθ. Τοποθετείται σε μία σε μια μεγάλη κοιλάδα, κοντά στην συμβολή των ποταμών Τάγος και Χαράμα, ενώ οριοθετείται από ένα σύνολο λόφων και οροπεδίων που φτάνουν μέχρι τα 630 μέτρα σε υψόμετρο. Πέρα από τις φυσικές ποτάμιες κοίτες, διαθέτει ένα εκτεταμένο δίκτυο καναλιών, αρδευτικών αυλάκων και φραγμάτων που, βοήθησαν και συνεχίζουν να βοηθούν τις αρδευόμενες καλλιέργειες. Σε αυτές περιλαμβάνονται φρούτα και λαχανικά, μεταξύ των οποίων ξεχωρίζουν οι φράουλες και τα σπαράγγια. Σε περιβαλλοντικό επίπεδο, ένα μεγάλο μέρος του δήμου αποτελεί μέρος της ειδικής προστατευόμενη περιοχής «Βέγας», με πιο σημαντικές ζώνες το Φυσικό Καταφύγιο Καριθάλ ντε Βιγιαμεχόρ και το Φυσικό Καταφύγιο Ρεγαχάλ-Μαρ ντε Οντίγολα.

Μολονότι η περιοχή του Αρανχουέθ κατοικείται από την παλαιολιθική εποχή, μόλις τον Μεσαίωνα άρχισε να αποκτά σημασία. Στα τέλη του 12ου αιώνα πέρασε στον έλεγχο του Τάγματος του Σωτήρος. Mεταξύ 1387 και 1409, όταν Μεγάλος Μάγιστρος ήταν ο Λαυρέντιος Α΄ Σουάρεθ ντε Φιγκερόα, κατασκευάστηκε μία έπαυλη για κατοικία των μαγίστρων του Τάγματος. Μετά την παπική παραχώρηση στους Καθολικούς Βασιλείς της διαχείρισης των διαφόρων στρατιωτικών ταγμάτων, από το 1489 τα εδάφη του Αρανχουέθ ενσωματώθηκαν στο Στέμμα και αξιοποιήθηκαν ως τόπος ανάπαυσης της βασιλικής οικογένειας. Οι επόμενοι μονάρχες υλοποίησαν ένα εκτεταμένο πρόγραμμα δράσεων που περιλάμβανε, μεταξύ άλλων, δενδροφύτευση κατά μήκος δρόμων, δημιουργία κήπων και υδραυλικών έργων, καθώς και ένα νέο βασιλικό παλάτι.

Στα μέσα του 18ου αιώνα ο Φερδινάνδος ΣΤ΄ της Ισπανίας κατήργησε τους υφιστάμενους περιορισμούς, επιτρέποντας σε πολίτες να κατοικήσουν στο Αρανχουέθ. Ως εκ τούτου, στο δεύτερο μισό του αιώνα, η περιοχή γνώρισε μεγάλη κατασκευαστική άνθιση. Τον Μάρτιο του 1808 ξέσπασε η λεγόμενη Στάση του Αρανχουέθ, που προκάλεσε την πτώση του πρωθυπουργού Μανουέλ ντε Γοδόι και την εκθρόνιση του Καρόλου Δ΄. Κατά τη διάρκεια του 19ου αιώνα μειώθηκε η σημασία της περιοχής ως Βασιλική Τοποθεσία. Κατά τον 20ο αιώνα η παραδοσιακή αγροτική οικονομία του Αρανχουέθ υποβιβάστηκε σε σύγκριση με τη βιομηχανία και τις υπηρεσίες, ενώ στο τέλος του αιώνα απέκτησε εξέχουσα θέση ως τουριστικό κέντρο και περιοχή αναψυχής. 

Το Αρανχουέθ χαρακτηρίζεται ως τοποθεσία ιστορικής και καλλιτεχνικής κληρονομιάς της Ισπανίας, με πιο χαρακτηριστικά μνημεία-αξιοθέατα να είναι το βασιλικό παλάτι και οι καλλωπιστικοί κήποι, οι ιστορικοί οπωρώνες, οι περιπατητικές διαδρομές, τα υδραυλικά έργα, οι γεωργικές εκτάσεις και το ιστορικό κέντρο. Το 2001, όλο το παραπάνω σύνολο, υπό την ονομασία Πολιτιστικό Τοπίο του Αρανχουέζ, ανακηρύχθηκε από την UNESCO ως Μνημεία Παγκόσμιας Πολιτιστικής Κληρονομιάς.

Κατά τη διάρκεια του έτους, οι πιο σημαντικές εκδηλώσεις της πόλης είναι οι Βασιλικές Ημέρες της Άνοιξης —στη μνήμη των παλαιών εορτασμών της Αυλής—, ο εορτασμός του Αγίου Ισιδώρου του Γεωργού στη Βασιλική Αγροικία του Αγίου Ισιδώρου, οι εορτασμοί του πολιούχου Αγίου Φερδινάνδου και οι εορτασμοί της Στάσης του 1808. Στους εορτασμούς της Στάσης γίνεται αναπαράσταση των γεγονότων που συνέβησαν το 1808, όπως η επίθεση στο παλάτι του Μανουέλ ντε Γοδόι και η Πειρατική Κάθοδος επί του Τάγου. Το 1990 οι εορτασμοί ανακηρύχθηκαν ως Εορτή Διεθνούς Τουριστικού Ενδιαφέροντος.

Η πόλη υπήρξε το σκηνικό και έχει πρωταγωνιστήσει σε πολλά καλλιτεχνικά έργα, που περιλαμβάνουν τον κινηματογράφο, τη λογοτεχνία, τη ζωγραφική και τη μουσική, αποκτώντας με αυτόν τον τρόπο παγκόσμια φήμη. Για παράδειγμα αποτέλεσε πηγή έμπνευσης για τον συνθέτη Χοακίν Ροδρίγο για τη Συναυλία του Αρανχουέθ του.

Παραπομπές

Εξωτερικοί σύνδεσμοι


Κατηγορία:Δήμοι της Κοινότητας της Μαδρίτης